Lietuvos Respublikos Seimo Etikos ir procedūrų komisijos narių V.Stundžio, V.Juozapaičio, S.Šedbaro, D.Teišerskytės ir P.Urbšio

|  |  |
| --- | --- |
|  |  |

**PAREIŠKIMAS**

2013-12-09

Viešojoje erdvėje pasigirdo teiginių, esą 2013 m. gruodžio 4 d. įvyko Seimo Etikos ir procedūrų komisijos posėdis.

Informuojame, kad 2013 m. gruodžio 4 d. Etikos ir procedūrų komisijos posėdis neįvyko, o valdančiajai daugumai priklausančių ir jai prijaučiančios frakcijų atstovų tos dienos susirinkimas nėra komisijos posėdis.

Seimo statuto 53 straipsnio 4 dalyje nustatyta, kad „komiteto posėdžiams pirmininkauja komiteto pirmininkas arba **jo pavedimu** pirmininko pavaduotojas.“ Statuto 52 straipsnio 2 dalyje įtvirtinta, kad „išvykusį arba susirgusį ir dėl to laikinai negalintį eiti pareigų komiteto pirmininką tuo laiku pavaduoja jo pavaduotojas, o jo nesant – pirmininko įgaliotas komiteto narys.“ Keturi komisijos nariai ir jos pirmininkas 2013 m. gruodžio 3 d. pareiškimu informavo, kad laikinai sustabdo savo įgaliojimus komisijoje. Pareigą dalyvauti posėdžiuose apibrėžia Statuto 10 straipsnis, o prievolę pranešti apie nedalyvavimo priežastis nustatyta Statuto 11 straipsnio 2 dalyje. Taigi komisijos nariams iš anksto buvo žinoma, kad pareiškimą pasirašę komisijos nariai nedalyvaus posėdyje, todėl nei komisijos pirmininko pavaduotojas, nei kitas komisijos narys, nesant pirmininko pavedimo, negali vadovauti posėdžiui, todėl kokie nors jame priimti sprendimai yra neteisėti.

Taip pat atkreipiame dėmesį į tai, kad Statuto 77 straipsnio 1 dalyje įtvirtinta, kad sudarant Etikos ir procedūrų komisiją taikoma frakcijų **proporcinio** atstovavimo norma. Ji, mūsų supratimu, yra pažeista: komisijoje yra 4 Darbo partijos ir 3 LSDP frakcijos atstovai. Turėtų būti atvirkščiai, o Statutas nenumato jokių išimčių.

Tikimės, kad mūsų 2013 m. gruodžio 3 d. ir gruodžio 9 d. pareiškimai bus **konstruktyviai** aptarti tam, kad būtų užtikrintas sklandus ir efektyvus Etikos ir procedūrų komisijos darbas.

Seimo narys Valentinas Stundys

Seimo narys Vytautas Juozapaitis

Seimo narys Stasys Šedbaras

Seimo narys Dalia Teišerskytė

Seimo narys Povilas Urbšys